Document ID: /roh_data/filtered/fineweb-2-filterrobots_roh.jsonl.gz/63115

En il Nord dal Cosovo ch'è abità da Serbs e Serbas hai dà ier ina sajettada tranter ina gruppa armada e policists. Quatter umens èn vegnids mazzads, tranter quels in policist cosovar. Dus ulteriurs policists cosovars sajan blessads.
Perquai che la gruppa saja stada armada fermamain, unifurmada ed haja gì in vehichel armà, ha il president cosovar tschantschà da milissas u policists professiunals da la Serbia. Il president Aleksander Vucic tschantscha dentant da burgais serbs ch'han vulì sa dustar encunter la violenza da la polizia, ch'els stoppian supportar mintga di da la polizia cosovara.
EDA numna l'incident in'attatga orribla
Il Departament da l'exteriur da la Svizra EDA ha condemnà decididamain l'incident. Ils responsabels stoppian star bun per quest act da violenza, scriva l'EDA via il servetsch da novitads curtas X.
Il Cosovo è dapi 2008 independent da la Serbia. Il pajais ha pudì sa distatgar sco anteriura provinza cun agid da la NATO. Il Cosovo è per il pli abità da persunas cun origin albanais, i dat dentant anc adina ina gronda minoritad serba al cunfin. Las persunas serbas là pretendan in'uniun da vischnancas serbas en il Cosovo. La Serbia vul puspè integrar il Cosovo en ses pajais.